b'\n_START_ARTICLE_\nSiemensy\xc3\xb6ksy\n_START_PARAGRAPH_\nSiemensy\xc3\xb6ksy eli miehen ejakulaatio tarkoittaa siemennesteen voimallista purkautumista virtsaputken kautta. Toisin kuin usein luullaan, miehen ejakulaatio ei ole sama kuin miehen orgasmi, vaikka tavallisesti se ja miehen orgasmi tapahtuvatkin toistensa yhteydess\xc3\xa4\xe2\x80\x93mies voi saada orgasmin ilman siemensy\xc3\xb6ksy\xc3\xa4 tai siemensy\xc3\xb6ksyn ilman orgasmia. My\xc3\xb6sk\xc3\xa4\xc3\xa4n ejakulaatio ja siemensy\xc3\xb6ksy eiv\xc3\xa4t ole synonyymej\xc3\xa4, sill\xc3\xa4 on olemassa my\xc3\xb6s naisen ejakulaatio, tosin sit\xc3\xa4 eiv\xc3\xa4t l\xc3\xa4hesk\xc3\xa4\xc3\xa4n kaikki naiset saa._NEWLINE_Siemensy\xc3\xb6ksyss\xc3\xa4 siittimen p\xc3\xa4\xc3\xa4st\xc3\xa4, terskassa olevasta virtsaputken aukosta, purkautuu vaaleaa tai v\xc3\xa4rit\xc3\xb6nt\xc3\xa4 siemennestett\xc3\xa4. Siemennesteess\xc3\xa4 olevien siitti\xc3\xb6iden teht\xc3\xa4v\xc3\xa4n\xc3\xa4 on saattaa nainen raskaaksi._NEWLINE_Siemensy\xc3\xb6ksyt alkavat murrosi\xc3\xa4ss\xc3\xa4, tyypillisesti noin 13\xe2\x80\x9314-vuotiaana.\n_START_SECTION_\nSiemennesteen purkautuminen\n_START_PARAGRAPH_\nOrgasmin saavuttamiseksi tarvitaan yleens\xc3\xa4 seksuaalisen kiihottumisen lis\xc3\xa4ksi sukuelinten stimulaatiota. Yleens\xc3\xa4 siitin on erektiossa ja se stimuloituu joko yhdynn\xc3\xa4ss\xc3\xa4 tai itsetyydytyksess\xc3\xa4 tai kumppanin stimuloidessa. Yleens\xc3\xa4 stimulointia jatketaan orgasmiin asti, jolloin siemenneste purkautuu. Se voi tahattomasti purkautua my\xc3\xb6s y\xc3\xb6ll\xc3\xa4 niin sanottuna y\xc3\xb6llisen\xc3\xa4 siemensy\xc3\xb6ksyn\xc3\xa4. On mahdollista kokea sek\xc3\xa4 siemensy\xc3\xb6ksy ilman orgasmia ett\xc3\xa4 orgasmi ilman siemensy\xc3\xb6ksy\xc3\xa4 \xe2\x80\x93 mik\xc3\xa4 puolestaan tekee moninkertaisen orgasmin kokemisen my\xc3\xb6s miehille mahdolliseksi._NEWLINE_Siitti\xc3\xb6t muodostuvat kiveksiss\xc3\xa4 ja varastoituvat kivesten pinnalla oleviin lis\xc3\xa4kiveksiin. Orgasmissa siitti\xc3\xb6t l\xc3\xa4htev\xc3\xa4t liikkeelle lis\xc3\xa4kiveksist\xc3\xa4, ja siemennesteeseen sekoittuu eturauhasen ja  rakkularauhasen eritt\xc3\xa4m\xc3\xa4\xc3\xa4 nestett\xc3\xa4. Siemenneste kulkeutuu siemenjohtimia pitkin virtsaputkeen, joka avautuu terskan p\xc3\xa4\xc3\xa4h\xc3\xa4n. Orgasmiin liittyy rytmist\xc3\xa4 supistelua, joka saa siemennesteen purkautumaan siittimest\xc3\xa4 ulos._NEWLINE_Siemennesteen m\xc3\xa4\xc3\xa4r\xc3\xa4 siemensy\xc3\xb6ksyss\xc3\xa4 riippuu muun muassa edellisen siemensy\xc3\xb6ksyn ajankohdasta ja yksil\xc3\xb6llisist\xc3\xa4 syist\xc3\xa4, jonkin verran on my\xc3\xb6s merkityst\xc3\xa4 ravinnolla ja orgasmin voimakkuudella. Yleens\xc3\xa4 purkautuva m\xc3\xa4\xc3\xa4r\xc3\xa4 on 2\xe2\x80\x9315\xc2\xa0millilitraa eli korkeintaan ruokalusikallinen._NEWLINE_Siemenneste voi purkautua siittimen p\xc3\xa4\xc3\xa4st\xc3\xa4 suurella voimalla ja lent\xc3\xa4\xc3\xa4 jopa 1\xe2\x80\x932 metri\xc3\xa4, usein se vain valuu tai pulppuaa siittimest\xc3\xa4 ulos. Siemennesteen m\xc3\xa4\xc3\xa4r\xc3\xa4 ja orgasmin voimakkuus vaikuttavat purkautumisvoimaan._NEWLINE_Pojat, jotka eiv\xc3\xa4t ole viel\xc3\xa4 saavuttaneet sukukypsyytt\xc3\xa4, kokevat orgasmin, mutta siemennestett\xc3\xa4 ei orgasmissa v\xc3\xa4ltt\xc3\xa4m\xc3\xa4tt\xc3\xa4 purkaudu. My\xc3\xb6s aikuiset miehet voivat saada orgasmeja ilman siemensy\xc3\xb6ksy\xc3\xa4, tosin se on harvinaista. Siemensy\xc3\xb6ksyt alkavat keskim\xc3\xa4\xc3\xa4rin noin 13-vuotiaana, yksil\xc3\xb6llinen vaihtelu on kuitenkin suurta, ne voivat alkaa huomattavasti nuorempana tai vanhempana._NEWLINE_Siemennestett\xc3\xa4 voi purkautua jo ennen varsinaista orgasmia, eli nainen voi tulla raskaaksi, vaikka yhdynt\xc3\xa4 lopetettaisiin jo ennen siemensy\xc3\xb6ksy\xc3\xa4. Lis\xc3\xa4ksi siittimen p\xc3\xa4\xc3\xa4st\xc3\xa4 voi kiihottuessa eritty\xc3\xa4 ns. esiliukastetta, joka on kirkasta, useimmiten limamaista nestett\xc3\xa4. T\xc3\xa4m\xc3\xa4 erite voi sis\xc3\xa4lt\xc3\xa4\xc3\xa4 my\xc3\xb6s siitti\xc3\xb6it\xc3\xa4._NEWLINE_S\xc3\xa4\xc3\xa4nn\xc3\xb6lliset siemensy\xc3\xb6ksyt voivat olla hyv\xc3\xa4st\xc3\xa4 eturauhastulehdusta sairastavalla.\n_START_SECTION_\nSiemennesteen koostumus\n_START_PARAGRAPH_\nSiemenneste voi olla paksua, paakkuista ja valkoista tai se voi olla hyvin ohutta ja melko kirkasta._NEWLINE_Siemennesteess\xc3\xa4 on normaalisti joitakin satoja miljoonia siitti\xc3\xb6it\xc3\xa4, joiden tilavuus siemennesteess\xc3\xa4 on n. 2\xe2\x80\x935\xc2\xa0%. Loppuosa on veriplasmaa, josta suurin osa on per\xc3\xa4isin rakkularauhasesta, osa eturauhasesta._NEWLINE_Siemenneste sis\xc3\xa4lt\xc3\xa4\xc3\xa4 runsaasti muun muassa suoloja, metalleja (mm. sinkki ja seleeni), sokereita, lipidej\xc3\xa4, steroideja, entsyymej\xc3\xa4 ja aminohappoja. Ravinteiden tarkoituksena on olla siitti\xc3\xb6iden ravintona ja suojana naisen elimist\xc3\xb6ss\xc3\xa4. Ravinteet ja siitti\xc3\xb6t imeytyv\xc3\xa4t takaisin kehoon s\xc3\xa4\xc3\xa4nn\xc3\xb6llisesti, eli keho huolehtii itse liikatuotannosta. Siemensy\xc3\xb6ksyst\xc3\xa4 pid\xc3\xa4tt\xc3\xa4ytyminen ei ole haitallista keholle.\n_START_SECTION_\nKyvytt\xc3\xb6myys ejakuloida\n_START_PARAGRAPH_\nEjakulointikyvytt\xc3\xb6myytt\xc3\xa4 eli kyvytt\xc3\xb6myytt\xc3\xa4 saada siemensy\xc3\xb6ksy on kahdenlaista: joko mies voi saada orgasmin, mutta ilman siemensy\xc3\xb6ksy\xc3\xa4 (orgasminen anejakulaatio), tai sitten h\xc3\xa4n ei ylip\xc3\xa4\xc3\xa4t\xc3\xa4\xc3\xa4n kykene saamaan orgasmia, jolloin ei tule siemensy\xc3\xb6ksy\xc3\xa4k\xc3\xa4\xc3\xa4n (anorgasminen anejakulaatio). _NEWLINE_Jos ei kykene saamaan orgasmia, voi kyse olla psyykkisist\xc3\xa4 tekij\xc3\xb6ist\xc3\xa4, kuten stressist\xc3\xa4. Joillakin tarvitaan hyvin voimakasta stimulointia, ennen kuin siemensy\xc3\xb6ksy saavutetaan. Jos erektio on heikko, sit\xc3\xa4 voidaan vahvistaa esimerkiksi viagralla, jolloin stimulaatio on voimakkaampaa. Anorgasmian taustalla voivat olla my\xc3\xb6s tietyt l\xc3\xa4\xc3\xa4kkeet, kuten mielialal\xc3\xa4\xc3\xa4kkeet. Varsinkin vanhemmat mielialal\xc3\xa4\xc3\xa4kkeet heikent\xc3\xa4v\xc3\xa4t orgasmin saantia. T\xc3\xa4ll\xc3\xb6in voidaan kokeilla jotain toista, uudempaa l\xc3\xa4\xc3\xa4kett\xc3\xa4, jolla t\xc3\xa4llaiset sivuvaikutukset ovat todenn\xc3\xa4k\xc3\xb6isesti v\xc3\xa4h\xc3\xa4isempi\xc3\xa4._NEWLINE_Jos sukukypsyyden saavuttanut kykenee saamaan orgasmin, muttei siemensy\xc3\xb6ksy\xc3\xa4, voi kyse olla useista tekij\xc3\xb6ist\xc3\xa4. Voi olla, ettei siemenneste pysty purkautumaan siemenjohtimissa olevan tukoksen takia tai siemennestett\xc3\xa4 eteenp\xc3\xa4in kuljettavaa supistelua aiheuttavissa hermosoluissa on vaurio. Joskus voi olla kyse retrogradisesta ejakuloinnista, jossa siemenneste virtaa virtsarakkoon. T\xc3\xa4llaisissa ongelmissa voidaan tarvita kirurgista hoitoa, hermovaurioita ei v\xc3\xa4ltt\xc3\xa4m\xc3\xa4tt\xc3\xa4 pystyt\xc3\xa4 korjaamaan.\n_START_SECTION_\nSiemensy\xc3\xb6ksyn merkitys erotiikassa\n_START_PARAGRAPH_\nSiemensy\xc3\xb6ksyll\xc3\xa4 on merkitt\xc3\xa4v\xc3\xa4 rooli erotiikassa. On luonnollista, ett\xc3\xa4 mies pit\xc3\xa4\xc3\xa4 tunteesta, jonka purkautuva siemenneste aiheuttaa. Jotkut voivat kokea eroottiseksi senkin, ett\xc3\xa4 siemensy\xc3\xb6ksy hieman kastelee ja sotkee paikkoja._NEWLINE_Osa miehist\xc3\xa4 ja naisista pit\xc3\xa4\xc3\xa4 siemensy\xc3\xb6ksy\xc3\xa4 ja siemennestett\xc3\xa4 eroottisena ja kiihottavana. Terveen miehen siemennesteen nieleminen on turvallista, mutta esimerkiksi HIV-positiivisen sperman nielemisest\xc3\xa4 voi saada HIV-tartunnan. Jotkut voivat pit\xc3\xa4\xc3\xa4 sen ominaisesta tuoksusta ja mausta, joka aiheutuu testosteronista, toiset eiv\xc3\xa4t voi siet\xc3\xa4\xc3\xa4 sit\xc3\xa4._NEWLINE_Bukkake on er\xc3\xa4s ryhm\xc3\xa4seksin muoto, jossa joukko miehi\xc3\xa4 ejakuloi yleens\xc3\xa4 polvistuneen miehen tai naisen p\xc3\xa4\xc3\xa4lle. Pornoteollisuus tuottaa bukkake-aiheisia elokuvia, joista kyseinen seksimuoto parhaiten tunnetaan.'